Norðmenn byggja njósnaraskip til Barentshavið Norska fregnartænastan hevur bílagt eitt nýtt eftirlitsskip til virksemi í Barentshavinum. Skrokkurin, ið er smíðaður í Rumenia, er nú sleipaður til Noregs, har skipasmiðjan Vard Langsten hevur fingið uppgávuna at gera skipið liðugt. Tað skal vera klárt at seta í rakstur í 2016. ” Tað er gleðiligt, at skrokkurin endiliga er her. Skipið verður ein týdningarmikil brikkur í framhaldandi virkseminum hjá fregnartænastuni í Norðurøkinum. Talan er um nýtíðar orku, ið skal hjálpa til við at tryggja kunningartørvin hjá tænastuni næstu 30 árini”, siger leiðarin fyri fregnartænastuni, Kjell Grandhagen generalloytnantur. Fregnartænastan skal brúka nýggja skipið í Barentshavinum, har fregnartænastan í skjótt 60 ár hevur havt eftirlit við m. a. hermálsligum virksemi. Her hevur Mariata síðani 1995 verið ein týdningarmikil kunningarkelda um slíkt virksemi. ” Hetta er ein týdningarmikil verkætlan til tess at tryggja áhugamálini hjá Noregi í Norðurøkinum. Eftirlit við gongdini í økinum, sum hevur stóran strategiskan týdning fyri Noreg. Avgerðin hjá Stórtinginum at gera íløgur í eitt nýtt framkomið eftitrlitsskip er tekin um, at støðug norsk hjávera í Norðurøkinum verður raðfest høgt”, sigur Kjell Grandhagen. Samlaði byggikostnaðurin er mettur til umleið 1,5 mia. norskar krónur.